CELEX: C2005/182/51
Language: el
Date: 2005-07-23 00:00:00
Title: Υπόθεση C-203/05: Αίτηση για την έκδοση προδικαστικής αποφάσεως που υπέβαλαν οι Special Commissioners με διάταξη της 3ης Μαΐου 2005, στην υπόθεση Vodafone 2 κατά Her Majesty's Revenue and Customs

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/29
            
         Αίτηση για την έκδοση προδικαστικής αποφάσεως που υπέβαλαν οι Special Commissioners με διάταξη της 3ης Μαΐου 2005, στην υπόθεση Vodafone 2 κατά Her Majesty's Revenue and Customs
   (Υπόθεση C-203/05)
   (2005/C 182/51)
   Γλώσσα διαδικασίας: η αγγλική
   Με διάταξη της 3ης Μαΐου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 9 Μαΐου 2005, οι Special Commissioners υπέβαλαν στο Δικαστήριο, στα πλαίσια της εκκρεμούσας ενώπιον του αιτούντος δικαστηρίου διαφοράς μεταξύ Vodafone 2 και Her Majesty's Revenue and Customs, τα ακόλουθα προδικαστικά ερωτήματα:
   
               1
            
            
               Αποκλείουν τα άρθρα 43, 49 και/ή 56 της Συνθήκης ΕΚ την εφαρμογή εθνικών φορολογικών διατάξεων όπως αυτές που βρίσκονται στο επίκεντρο της κυρίας δίκης, οι οποίες προβλέπουν, σε ορισμένες περιπτώσεις, την επιβολή φόρου σε εταιρία εδρεύουσα στο κράτος μέλος όπου ισχύουν, για τα κέρδη εταιρίας την οποία ελέγχει, εδρεύουσα σε άλλο κράτος μέλος και υποκείμενη σε χαμηλότερη φορολογία και οι οποίες διατάξεις, ειδικότερα:
               
                           1.1
                        
                        
                           επιβάλλουν τη φορολογική αυτή επιβάρυνση, εκτός εάν η ελέγχουσα εταιρία είναι σε θέση να αποδείξει ότι η ελεγχόμενη εταιρία εξαιρείται της εφαρμογής των εν λόγω διατάξεων επειδή υπάγεται σε μία από τις προβλεπόμενες στην οικεία νομοθεσία εξαιρέσεις,
                        
                     
                           1.2
                        
                        
                           προβλέπουν απαλλαγές από τον εν λόγω φόρο, αλλά με τρόπο που αφήνει περιθώρια αμφιβολιών όσον αφορά τη δυνατότητα εφαρμογής στην πράξη της απαλλαγής κατά την ίδρυση της ελεγχομένης εταιρίας ή μεταγενέστερα,
                        
                     
                           1.3
                        
                        
                           επιβάλλουν ορισμένες υποχρεώσεις παροχής πληροφοριών, στην περίπτωση που η εδρεύουσα στο κράτος όπου ισχύουν εταιρία δεν επιδιώκει ή δεν έχει τη δυνατότητα να ζητήσει να υπαχθεί σε τέτοιου είδους απαλλαγή και καταβάλλει φόρο για τα κέρδη της εν λόγω ελεγχομένης εταιρίας,
                        
                     
                           1.4
                        
                        
                           επιβάλλουν υποχρεώσεις παροχής πληροφοριών, στην περίπτωση που η εδρεύουσα στο κράτος όπου ισχύουν εταιρία επιδιώκει να απαλλαγεί από την εν λόγω φορολογική επιβάρυνση, στις οποίες μπορεί να περιλαμβάνεται η υποχρέωση διενεργείας ελέγχου σχετικά με την εφαρμογή των εν λόγω φορολογικών ρυθμίσεων στο σύνολο των ελεγχομένων από αυτήν εταιριών και, στη συνέχεια, η εξέταση, σε ετήσια βάση, των δραστηριοτήτων καθεμιάς από τις ελεγχόμενες εταιρείες, προκειμένου να εξασφαλίζεται ότι εξακολουθούν να πληρούνται οι όροι για την χορήγηση της απαλλαγής,
                        
                     
                           1.5
                        
                        
                           επιβαρύνουν σε όλες τις περιπτώσεις την εδρεύουσα στο κράτος όπου ισχύουν εταιρία με διοικητικό και οικονομικό κόστος (το οποίο μπορεί να είναι σημαντικό),
                        
                     και, οπωσδήποτε, οι προαναφερθείσες συνέπειες δεν ισχύουν για το σύνολο των εταιριών οι οποίες είναι εγκατεστημένες στο ίδιο κράτος μέλος με την εν λόγω εταιρία;
            
         
               2
            
            
               Θα διέφερε η απάντηση στο προηγούμενο ερώτημα αν:
               
                           2.1
                        
                        
                           η ελεγχόμενη εταιρία ασκούσε ελάχιστες μόνο δραστηριότητες στο κράτος μέλος στο οποίο εδρεύει, ή
                        
                     
                           2.2
                        
                        
                           μόνον ένα ελάχιστο τμήμα των κερδών της ελεγχομένης εταιρίας φορολογείται στο κράτος μέλος στο οποίο εδρεύει η εταιρία αυτή, ή
                        
                     
                           2.3
                        
                        
                           η ελεγχόμενη εταιρία συστάθηκε στο πλαίσιο σχεδίου για την αποφυγή φόρων και, στην περίπτωση αυτή, ποιες είναι οι ενδείξεις υπάρξεως ενός τέτοιου σχεδίου;
                        
                     
         
               3
            
            
               Υπάρχουν περιπτώσεις στις οποίες:
               
                           3.1
                        
                        
                           η ελέγχουσα εταιρία δεν μπορεί να επικαλεστεί τα δικαιώματα που απορρέουν από το άρθρο 43 και/ή το άρθρο 56 ΕΚ, ή
                        
                     
                           3.2
                        
                        
                           δεν έχει καν η εν λόγω εταιρία δικαιώματα εκ του άρθρου 43 και/ή 56 ΕΚ,
                        
                     επειδή η επίκληση ή η χορήγηση των δικαιωμάτων αυτών θα συνιστούσε κατάχρηση των εν λόγω δικαιωμάτων; Αν υπάρχουν τέτοιες περιπτώσεις, με βάση ποια κριτήρια θεωρεί το Δικαστήριο ότι ενδείκνυται να κρίνουν οι Special Commissioners, στο πλαίσιο των πραγματικών δεδομένων της παρούσας υποθέσεως, αν συντρέχει τέτοια περίπτωση ή αν υφίσταται τέτοιου είδους κατάχρηση;
            
         
               4
            
            
               Αποκλείουν τα άρθρα 56 και 58, παράγραφος 1, στοιχείο α', της Συνθήκης ΕΚ και η Δήλωση αριθ. 7 της Συνθήκης του Μάαστριχ την εφαρμογή φορολογικής ρυθμίσεως κράτους μέλους όπως αυτή που βρίσκεται στο επίκεντρο της κυρίας δίκης, όταν θα υπήρχε δυνατότητα μιας ή περισσοτέρων εξαιρέσεων από την εφαρμογή της, αν δεν είχε μεσολαβήσει τροποποίησή της, η οποία τέθηκε σε ισχύ μετά την 1η Ιανουαρίου 1994;
            
         
               5
            
            
               Αποκλείουν τα άρθρα 43, 49 και/ή 56 της Συνθήκης ΕΚ την εφαρμογή φορολογικής ρυθμίσεως κράτους μέλους όπως αυτή που βρίσκεται στο επίκεντρο της κυρίας δίκης, εφόσον η εν λόγω ρύθμιση δεν θα εφαρμοζόταν αν η ελέγχουσα εταιρία εισέφερε ως κεφάλαιο στην ελεγχόμενη εταιρία δανειακές απαιτήσεις και όχι μετοχές;
            
         
               6
            
            
               Αποκλείουν τα άρθρα 43, 49 και/ή 56 της Συνθήκης ΕΚ την εφαρμογή φορολογικής ρυθμίσεως κράτους μέλους όπως αυτή που βρίσκεται στο επίκεντρο της κυρίας δίκης, στην περίπτωση που θα υπήρχε δυνατότητα μιας ή περισσοτέρων εξαιρέσεων από την εφαρμογή της, αν το εισόδημα της ελεγχομένης εταιρίας στο άλλο κράτος μέλος είτε:
               
                           6.1
                        
                        
                           περιελάμβανε εισόδημα από πηγές εντός του εν λόγω κράτους μέλους και όχι από άλλο κράτος μέλος ή άλλες χώρες, είτε
                        
                     
                           6.2
                        
                        
                           περιελάμβανε, αντί του εισοδήματος από τόκους, εισόδημα από μερίσματα, προερχόμενο από την ίδια εταιρία;